חוק הסכמים לנשיאת עוברים (אישור הסכם ומעמד היילוד) (תיקון מס' 2), התשע"ח-2018
הצעת חוק ממשלתית, הכנסת ה-20
פורסם: ספר החוקים, חוברת 2748, עמ' 941, 2018-07-26T00:00:00+03:00
תיקון מס' 2 לחוק הסכמים לנשיאת עוברים (אישור הסכם ומעמד היילוד), התשנ''ו–1996, קובע מספר שינויים בכל הנוגע לביצוע הליך פונדקאות בארץ. קודם התיקון לחוק הליך פונדקאות היה מתאפשר רק לבני זוג – איש ואישה במצב בו לאישה יש קושי רפואי לשאת היריון, השינוי העיקרי שנקבע בתיקון לחוק, עוסק בהרחבת מעגל הזכאים להליך פונדקאות גם לנשים ללא בן זוג הסובלות מבעיה רפואית בשלה הן אינן יכולות לשאת היריון. נוסף על כך, בוצעו במסגרת החוק תיקונים נוספים ובהם: קביעה כי האם הנושאת לא תהיה נשואה, אולם ועדת האישורים תוכל לאשר לאישה נשואה להיות אם נושאת במקרים מיוחדים המפורטים בחוק, קביעה כי האם הנושאת תוכל להיות פונדקאית בתנאי שהיא ילדה לכל היותר 4 לידות, גיל האם הנושאת יהיה 22 שנים עד 39 שנים, האם הנושאת לא היתה אם נושאת יותר מפעמיים ולא ילדה כאם נושאת ביותר מלידה אחת וכן קביעה לפיה ההורים המיועדים יהיו בני 18 עד 54 שנים ויש להם 2 ילדים משותפים לכל היותר ולגבי אם יחידנית יש לה 2 ילדים גנטיים לכל היותר.